CELEX: 62021TN0214
Language: fi
Date: 2021-04-19 00:00:00
Title: Asia T-214/21: Kanne 19.4.2021 – Múka v. komissio

21.6.2021   
            
            
               FI
            
            
               Euroopan unionin virallinen lehti
            
            
               C 242/50
            
         
      Kanne 19.4.2021 – Múka v. komissio
      (Asia T-214/21)
      (2021/C 242/71)
      Oikeudenkäyntikieli: englanti
      
         Asianosaiset
      
      
         Kantaja: Ondřej Múka (Praha, Tšekki) (edustaja: asianajaja P. Kočí)
      
         Vastaaja: Euroopan komissio
      
         Vaatimukset
      
      Kantaja vaatii unionin yleistä tuomioistuinta
      
                  —
               
               
                  kumoamaan komission 21.2.2021 päivätyn päätöksen N:o C(2021) 1320 final ja 27.10.2020 päivätyn päätöksen N:o COMP/B2/JP *Gestdem 2020/5901, joilla tämä kieltäytyi antamasta tutustuttaviksi asiakirjoja, joita kantaja vaati 17.9.2020 päivätyn pyynnön ja 12.11.2020 päivätyn uudistetun hakemuksen perusteella asetuksen (EY) N:o 1049/2001 mukaisesti,
               
            
                  —
               
               
                  velvoittamaan komission toimittamaan kantajalle 30 päivän kuluessa siitä lukien, kun tuomio saa lainvoiman, kaikki tiedot ja asiakirjat, joita tämä vaati 17.9.2020 päivätyssä pyynnössä, ja
               
            
                  —
               
               
                  velvoittamaan komission vastaamaan omista oikeudenkäyntikuluistaan ja korvaamaan kantajan oikeudenkäyntikulut 30 päivän kuluessa siitä lukien, kun tuomio saa lainvoiman.
               
            
         Oikeudelliset perusteet ja pääasialliset perustelut
      
      Kanteensa tueksi kantaja vetoaa seitsemään kanneperusteeseen.
      
                  1)
               
               
                  Ensimmäinen kanneperuste, jonka mukaan asetuksen N:o 1049/2001 (1) 4 artiklan 3 kohtaan perustuvaa poikkeusta ei voida soveltaa, koska molemmat ilmoitusmenettelyt, joiden perusteella komissio teki päätökset, olivat jo päättyneet.
               
            
                  2)
               
               
                  Toinen kanneperuste, jonka mukaan komissio ei tutkinut jokaista kyseessä olevaa asiakirjaa konkreettisesti eikä esittänyt erityisiä perusteluja sille, miten kyseessä olevien asiakirjojen sisältämien tietojen ilmaiseminen voisi konkreettisesti ja tosiasiallisesti loukata etua, jota suojataan asetuksen N:o 1049/2001 4 artiklalla.
               
            
                  3)
               
               
                  Kolmas kanneperuste, jonka mukaan komissio rikkoi asetuksen N:o 1049/2001 sääntöjä eikä ottanut huomioon asetuksen tarkoitusta eli sitä, että yleisön oikeudelle tutustua asiakirjoihin annetaan mahdollisimman täysimääräinen vaikutus. Asetuksessa N:o 1049/2001 säädetyistä nimenomaisista vaatimuksista huolimatta komissio ei ole varmistanut, että yleisön oikeutta tutustua asiakirjoihin voidaan käyttää mahdollisimman helposti ja laajasti. Näin ollen komissio rikkoi asetuksen N:o 1049/2001 johdanto-osan 4 ja 11 perustelukappaletta sekä 1 artiklan a-c alakohtaa.
               
            
                  4)
               
               
                  Neljäs kanneperuste, jonka mukaan komissio ei noudattanut velvollisuutta taata oikeutta tutustua ainakin osittain pyydettyihin asiakirjoihin, koska se ei antanut yhtäkään pyydettyä asiakirjaa tutustuttavaksi eikä esittänyt tältä osin riittäviä perusteluja. Näin ollen komissio rikkoi asetuksen N:o 1049/2001 4 artiklan 6 kohtaa.
               
            
                  5)
               
               
                  Viides kanneperuste, jonka mukaan riski komission tutkintastrategioiden vaarantumisesta on olematon. Kantajan tietopyyntö koski oikeutta tutustua sellaisiin asiakirjoihin, jotka liittyvät Tšekissä uusiutuvista energialähteistä tuotetun sähkön tukemisen asianmukaisuuteen ja sijoitusten sisäisen tuoton arvon laskentaan, sekä muihin erikseen määriteltyihin asiakirjoihin, eikä se koskenut komission päätöksentekoprosessiin, tiettyihin tutkintastrategioihin, asioiden alustavaan arviointiin tai menettelyvaiheiden suunnitteluun liittyviin tietoihin.
               
            
                  6)
               
               
                  Kuudes kanneperuste, jonka mukaan asetuksessa (EU) 2015/1589 (2) ei kielletä asetuksen N:o 1049/2001 nojalla pyydettyjen asiakirjojen antamista tutustuttaviksi. Näin ollen komissiolla oli velvollisuus käsitellä pyyntö ja uudistettu hakemus asetuksen N:o 1049/2001 mukaisesti.
               
            
                  7)
               
               
                  Seitsemäs kanneperuste, jonka mukaan komission kantajalle asettama vaatimus ylivoimaisen yleisen edun osoittamisesta pyydettyjen asiakirjojen sisältämien tietojen ilmaisemisen edellytyksenä on asetuksen N:o 1049/2001 ja siinä säädettyjen periaatteiden vastainen. Lisäksi nyt käsiteltävässä asiassa ylivoimainen yleinen etu (pyydettyjen asiakirjojen sisältämien tietojen ilmaisemisen edellytyksenä) määräytyy lainsäädäntömenettelyn ja julkisten varojen hoidon perusteella. Tällainen intressi on painavampi kuin mikään komission esittämistä poikkeuksista, ja se perustuu olennaisilta osin kantajan pyytämiin asiakirjoihin.
               
            
         (1)  Euroopan parlamentin, neuvoston ja komission asiakirjojen saamisesta yleisön tutustuttavaksi 30.5.2001 annettu Euroopan parlamentin ja neuvoston asetus (EY) N:o 1049/2001 (EYVL 2001, L 145, s. 43).
      
         (2)  Euroopan unionin toiminnasta tehdyn sopimuksen 108 artiklan soveltamista koskevista yksityiskohtaisista säännöistä 13.7.2015 annettu neuvoston asetus (EU) 2015/1589 (EUVL 2015, L 248, s. 9).